Προσφυγή της 3ης Μαΐου 2019 – Azarov κατά Συμβουλίου
(Υπόθεση T-286/19)
Γλώσσα διαδικασίας: η γερμανική
Διάδικοι
Προσφεύγων: Mykola Yanovych Azarov (Κίεβο, Ουκρανία) (εκπρόσωποι: G. Lansky και A. Egger, δικηγόροι)
Καθού: Συμβούλιο της Ευρωπαϊκής Ένωσης
Αιτήματα
Ο προσφεύγων ζητεί από το Γενικό Δικαστήριο:
να ακυρώσει, δυνάμει του άρθρου 263 ΣΛΕΕ, την απόφαση (ΚΕΠΠΑ) 2019/354 του Συμβουλίου, της 4ης Μαρτίου 2019, για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων ενόψει της κατάστασης στην Ουκρανία (ΕΕ 2019, L 64, σ. 7), καθώς και τον εκτελεστικό κανονισμό (ΕΕ) 2019/352 του Συμβουλίου, της 4ης Μαρτίου 2019, για την εφαρμογή του κανονισμού (ΕΕ) αριθ. 208/2014 σχετικά με περιοριστικά μέτρα κατά ορισμένων προσώπων, οντοτήτων και φορέων ενόψει της κατάστασης στην Ουκρανία (ΕΕ 2019, L 64, σ. 1), καθόσον οι πράξεις αυτές τον αφορούν·
να διατάξει κατά το άρθρο 64 του Κανονισμού Διαδικασίας του Γενικού Δικαστηρίου ορισμένα μέτρα οργανώσεως της διαδικασίας, και δη
α)    να καλέσει το Συμβούλιο να προσκομίσει έγγραφα σχετικά με τον έλεγχο, εν προκειμένω, του σεβασμού των δικαιωμάτων άμυνας και του δικαιώματος αποτελεσματικής έννομης προστασίας, καθώς και σχετικά με την εξέταση του βασίμου των αιτιάσεων κατά του προσφεύγοντος·
β)    να καλέσει την ΕΥΕΔ [Ευρωπαϊκή Υπηρεσία Εξωτερικής Δράσης] να προσκομίσει έγγραφα σχετικά με τον έλεγχο, εν προκειμένω, του σεβασμού των δικαιωμάτων άμυνας και του δικαιώματος αποτελεσματικής έννομης προστασίας, και
να καταδικάσει το Συμβούλιο στα δικαστικά έξοδα της διαδικασίας, σύμφωνα με το άρθρο 87, παράγραφος 2, του Κανονισμού Διαδικασίας του Γενικού Δικαστηρίου.
Λόγοι ακυρώσεως και κύρια επιχειρήματα
Με τον μοναδικό λόγο ακυρώσεως προβάλλεται ότι οι προσβαλλόμενες νομικές πράξεις ενέχουν πρόδηλη πλάνη εκτιμήσεως.
Ο προσφεύγων προβάλλει καταρχάς παράβαση των ρητών ελεγκτικών καθηκόντων του καθού, ιδίως σε σχέση με τον αυτοτελή έλεγχο, τον έλεγχο της αρμοδιότητας και τον σεβασμό των δικαιωμάτων άμυνας, καθώς και του δικαιώματος αποτελεσματικής δικαστικής προστασίας. Συναφώς, το καθού δεν εκπλήρωσε τα επιτασσόμενα από το Δικαστήριο με την απόφασή του της 19ης Δεκεμβρίου 2018, Azarov κατά Συμβουλίου (C-530/17 P, EU:C:2018:1031).
Περαιτέρω, ο προσφεύγων προβάλλει παράβαση της υποχρεώσεως αιτιολογήσεως που υπέχει το καθού, δεδομένου ότι αυτό δεν έλεγξε το βάσιμο των αιτιάσεων κατά του προσφεύγοντος.
____________